IVL ดีด 3% ลุ้นกำไร Q4/64 โตเด่น รับยอดขาย-สเปรด PET หนุน โบรกฯชูเป้า 51 บ.
IVL ดีด 3% ลุ้นกำไร Q4/64 โตเด่น รับยอดขายแกร่งจากดีมานด์ฟื้น-สเปรด PET หนุน คาดกำไร Q1-Q2/2565 จะดีต่อเนื่องจากการควบรวม Oxiteno แล้วเสร็จ แนะนำ “ซื้อ” ราคาเป้าหมาย 51 บาท
24 ม.ค. 2565

ผู้สื่อข่าวรายงานว่าวันนี้ (24 ม.ค. 2565) ราคาหุ้นบริษัท อินโดรามา เวนเจอร์ส จำกัด (มหาชน) หรือ IVL ณ เวลา 15:25 น. อยู่ที่ระดับ 47.75 บาท เพิ่มขึ้น 1.50 บาท หรือ 3.24% โดยทำจุดสูงสุดที่ 48.00 บาท และทำจุดต่ำสุดที่ 46.00 บาท ด้วยมูลค่าการซื้อขาย 901.68 ล้านบาท

บริษัทหลักทรัพย์ แลนด์ แอนด์ เฮ้าส์ จำกัด (มหาชน) ระบุในบทวิเคราะห์ (24 ม.ค. 2565) โดยคาดกำไรไตรมาส 4/2564 เติบโตดีตามปริมาณขายที่แข็งแกร่งจากความต้องการฟื้นตัวและสเปรด PET โดยเฉพาะฝั่งยุโรปและอเมริกาแข็งแกร่งจากอุปทานที่ตึงตัว อีกทั้งคาดกำไรไตรมาส 1-2/2565 จะดีต่อเนื่องจากการควบรวม Oxiteno (ผู้ผลิตปิโตรเคมีชั้นนำบราซิล) แล้วเสร็จ แนะนำ “ซื้อ” ราคาเป้าหมาย 51 บาท